Vrae by die onderhoud: Wat is vir jou 'n ergernis by die werk? - Solidariteit Wêreld LoopbaanSolidariteit Wêreld Loopbaan
Tuis › Artikels › Vrae by die onderhoud: Wat is vir jou 'n ergernis by die werk?
By 'n onderhoud sou jy verwag dat jy uitgevra sal word oor jou ervaring en een van die makliker vrae waarop jy wel voorbereid sal wees, is hoekom jy hierdie werk wil hê, of hoekom jy dink die firma jou moet aanstel? Jy kan versoek word om meer van jouself te vertel, te sê wat jou passie is en 'n rede te gee hoekom jy van werk wil verander. Met sulke vrae kry jy die geleentheid om jouself bekend te stel en duidelik te stel wat jou toekomsverwagtinge is.
Maar wat sê jy nadat jy van jou skok en verbasing herstel het as die onderhoudvoerder jou vra: as jy 'n vrugtepizza is, wat sal jou bolaag wees? Dit klink dalk na 'n lighartige vraag, maar jou antwoord sê baie van jouself en word baie dieper gelees. Is jy die aarbei waarvan almal hou, of die pynappel wat 'n varsheid bring?
Die doel van hierdie vrae is om jou onkant te vang en te sien hoe jy jou in onverwagse situasies handhaaf, en om uit te vind oor jou werklike lewe en jou persoonlikheid. Jou sagte mensvaardighede of diversiteit word getoets, en selfs hoe jy dispute hanteer.
Dan is daar die ongemaklike vraag wat jou aanpasbaarheid toets. 'n Ander ongewone vraag kan wees om te vertel wat vir jou ergernisse en irritasies was in jou vorige werk en die opvolgvraag sal wees hoe het jy dit hanteer.
Jy kan dalk dinge noem soos lawaai in die kantoor, vuil koppies in die teekamer, kollegas met flou verskonings vir hul nalatigheid of laatkom, of gebrekkige kommunikasie, maar weereens word jy geëvalueer t.o.v. jou aanpasbaarheid by die kultuur van die maatskappy en waar om jou te plaas binne die maatskappy waar jy sal gedy. Wees vooraf bedag op wat die kultuur van die maatskappy is. As dit 'n maatskappy met informele kleredrag is, sal dit teen jou tel as jy sou sê werknemers wat in jeans en tekkies of gimklere kom werk jou irriteer, en tensy jy aanpasbaar is sal dit dalk in jou eie belang wees om nie by die firma te werk nie.
Verduidelik hoekom sekere goed vir jou 'n ergernis is maar fokus op jou eie ervaring. Verduidelik dat wanneer 'n kollega se laatkom jou produktiwiteit beïnvloed en jou noop om langer ure te werk, dit vir jou 'n ergernis is. Sê ook hoe jy die probleem aangespreek het. Verander 'n negatief in 'n positief, bv. dit was vir my 'n ergernis dat my vorige hoof kort-kort kom navraag doen oor my werk en hoe dit vorder. Ek het 'n weeklikse vergadering met my afdelingshoof belê waarin ek my vordering bespreek het.
Wees kalm en beheers wanneer jy oor hierdie ergernisse praat want dit wys jy kan hoëstres-situasies hanteer.
Hou dit kort en kragtig en moenie in die strik trap om vorige werkgewers of kollegas in 'n slegte lig te stel nie. Fokus op een ergernis en wees eerlik in jou antwoorde op strikvrae sodat jou ware persoonlikheid na vore kom. Dit help die werkgewer om jou ook in die regte pos te plaas of om jou nie aan te stel by 'n firma waar jy nie sal inpas nie.